Banke draai rug op Bosasa | Maroela Media
Banke draai rug op Bosasa
Angelo Agrizzi, voormalige operasionele hoof van die omstrede fasiliteite-bestuursgroep Bosasa. Foto: Simphiwe Mbokazi /ANA
African Global Operations, voorheen Bosasa Operations, het Maandag aangekondig dat sy groep maatskappye aansoek sal doen om vrywillige likwidasie ná Suid-Afrikaanse banke besluit het om nie meer met die omstrede maatskappy sake te doen nie.
Dié likwidasie sal sowat 4 500 mense werkloos laat.
“Dit is met diepe spyt dat die direkteure die sluiting van die African Global Operations-groep se maatskappye aankondig,” het die maatskappy in ŉ verklaring gesê wat deur direkteur Johannes Gumede onderteken is.
“Ons het formele kennisgewing van ons finansiële instansie ontvang van sy besluit om hom van die groep te distansieer en die gevolglike sluiting van al die entiteite se bankrekeninge op of voor 28 Februarie 2019.”
Bosasa is sterk by bewerings van korrupsie betrek in getuienis voor die Zondo-kommissie van ondersoek na staatskaping. Angelo Agrizzi, voormalige bedryfshoof van Bosasa, en ander werknemers het getuig oor hoe Bosasa na bewering by talle omkooptransaksies betrokke was.
Agrizzi het onder meer getuig hoe Bosasa se uitvoerende hoof en medestigter, Gavin Watson, na bewering omkoopgeld aan talle regeringsbeamptes en politici betaal het om voorkeur aan die maatskappy te gee vir die toekenning van winsgewende staatstenders.
Bosasa sê die omvang van die skade wat dié bewerings aan die maatskappy se beeld aangerig het, het daartoe gelei dat ander plaaslike en internasionale banke geweier het om rekeninge vir die maatskappy te open.
“Die besluite deur die finansiële instansies is nie gegrond op die African Global-groep se likiditeitstatus, finansiële stabiliteit, bedryfsprestasie of groeivooruitsigte nie. Inteendeel, die groep is feitelik en kommersieel solvent. Ongelukkig kan die groep nie handel dryf sonder ŉ bankrekening nie.”
Bosasa sê hy is soos volg aangeraai: Indien hy nie binne ses maande in staat sal wees om sy krediteure te betaal nie, móét hy volgens die Maatskappyewet om sakeredding of vrywillige likwidasie aansoek doen.
DA-reklamebord ure ná oprigting vernietig
Die gewone werkers by Bosassa is werkloos. Ek kry hulle baie jammer.
Maar die grootkoppe swem in die miljarde. Ek sou voorstel dat hulle in hegtenis geneem word en in aan houding bly terwyl die ondersoek aan die gang is.
Hulle is ‘n vlug risiko en die aantyging is ernstig
dankie aan die banke wie die besluit geneem het. n naamsverandering is maar net jakkals in skaapklere
Nou besluit banke om nie verder sake te doen nadat hulle self lekker geld gemaak het terwyl alles aan die gang was.
Daar sit nou nog 4500 mense sonder werk! Korrupsie het Afrka waar hy is, verarm , siek en bemors deur die klein groepie gewetenlose misdadigers.
Ek wil nog steeds weet waar is Watson, Dudu en kie……..hoekom is hulle nog nie gearesteer nie…maar die fluitjie blasers sit?